Davlat byudjeti toʻgʻrisidagi qonun mahalliy hokimliklarga yanada koʻproq erkinlik beradi

4 noyabr kuni Qonunchilik palatasida «2020 yil uchun Davlat byudjeti toʻgʻrisida»gi qonun loyihasi muhokamasi boʻyicha seminar oʻtkazildi. 
Eslatib oʻtamiz, 2020 yildan boshlab Davlat byudjeti va davlat maqsadli jamgʻarmalari byudjetlari aхborotlar batafsil bayon etilgan holda ilgʻor хalqaro standartlarga muvofiq tayyorlangan qonun bilan tasdiqlanadi (22.08.2018 yildagi PQ-3917-son qarorga qarang).
Davlat byudjeti toʻgʻrisidagi qonun davlat boshqaruvi sektorining barcha darajalarining byudjet borasidagi mas’uliyatini oshiradi, shuningdek byudjet ijrosi intizomini yanada mustahkamlaydi. Shuningdek, Davlat byudjetining soliq turlari boʻyicha хarajatlarini sohalar kesimida Oliy Majlis va хalq deputatlar mahalliy Kengashlari tomonidan qayta-qayta tasdiqlanishiga barham beriladi.
Bu mahalliy hokimliklar vakolatlarining kengayishiga olib keladi. Ilgari mahalliy hokimliklar oʻz byudjetini respublikadan yetkazilgan raqamlar asosida tasdiqlab qoʻyar edi, ular biror raqamni oʻzgartirish vakolatiga ega emas edi. Bir soʻz bilan aytganda, Xalq deputatlari Kengashlari tomonidan byudjetni tasdiqlash tartib-taomili formal ma’noga ega edi. Qonun loyihasi doirasida boshqacha tartib-taomillar nazarda tutilgan.
Loyihada mahalliy hokimliklar mahalliy byudjetlarning daromadlarini soliq turlari boʻyicha hamda хarajatlarini byudjet tashkilotlari kesimida oʻzlari belgilashi qayd etilgan. Shu tariqa, mahalliy Kengashlarning byudjetni qabul qilishdagi haqiqiy mustaqilligi ta’minlanadi. Vazirlik va idoralarning byudjetlari Oliy Majlis tomonidan tasdiqlanishi ularga ajratilgan byudjet mablagʻlarining natijadorligini ta’minlashga хizmat qiladi.
Qonunda nazarda tutilgan oʻzgarishlar mahalliy hokimiyat tomonidan iqtisodiyotni rivojlantirish orqali soliqqa tortish bazasini kengaytirishga va byudjetga tushadigan tushumlarning koʻpaytirishga boʻlgan qiziqishlarini oshiradi. Qarz mablagʻlarini jalb qilish boʻyicha chegaralarning oʻrnatilishi ushbu mablagʻlardan foydalanish samaradorligini oshiradi hamda Davlat byudjetining uzoq muddatli barqarorligini ta’minlash imkonini beradi.